c: text/html

text:
FriuliDoc 2022 - Gulasch alla Nina redazione
GULASCH “AE NINA” di LEONARDINA MENAZZI di SAMARDENCJE – POÇUI
INGREDIENTS:
1kg mursiel di manç
1 cevole
1 gjambe di selino
1 carote
Pomodoruts Pachino
1/2 tace di vin blanc
Ce che al covente di brût di cjar
Sâl
Pevaroncin
PROCEDIMENT:
Preparâ il brût di cjar e metilu in bande. Fâ un sofrit: intune caçarole grande cuntun fîl di vueli lassâ lâ ben planc la carote, il salino e la cevole. Taiâ la cjar a bocognuts grancj, passâju te farine gjavant chê di plui e zontâju tal sofrit. Scaltrî dut par cualchi minût e zontâ i pomodoruts intîrs. Salâ, meti il pevaroncin, sfumâ cul vin blanc e lassâ che al svapori. Taponâ cul brût cjalt e zontâ cualchi cop, se al covente par tignî umide la cjar, lant indenant a fâ cuei cul fûc bas par cirche dôs oris o fin cuant che la cjar no je tenare.
Scolte la ricete in lenghe furlane:

robotstxt: allowed

filter: keep


text:
A Cuyo, tal ovest de Argjentine e in Cîl, si clame Futre une persone vistude intune maniere elegante. E di chês bandis si da chest non ancje ae popolâr liende di “El Futre” . Ae fin dal secul Disenûf, si costruì une spetacolâr opare di inzegnarie, la ferovie transandine, che e tire dongje la citât di Mendoza in Argjentine cun [...]
Tag: Cristina degli Uomini
Gno barbe Giordano mi à contât une storiute di cuant che lui al jere piçul. Une sere tal nestri paîs, Cju di Umil, so cusin, che al jere un frutin di doi agns plui o mancul, al jere sparît. Sô mari, il pari e la int dal paîs a son lats a cirîlu dapardut. E tant che no lu cjatavin, [...]
Un vistît pes Aganis Ducj o cognossìn la liende des aganis. Chestis bielis fantatis, che a puedin jessi ancje feminis vieris, e che a puedin puartâ buine fortune o berdeis par dute la nestre vite. Stant che o vuei che nus puartin cetante fortune, o ai pensât di partî cuntun glimuç, no di lane ma di fantasie, par fâ un [...]
O soi devant di chescj mûrs frêts e cuvierts di jerbe, che in altri timp a forin cjasis cun i fogolârs cjalts e fumants. Mi figuri, mi impensi cemût che e jere la vite in chescj timps cuant che i frutats di dutis lis fameis a zuiavin contents tal viert da pîts de mont e lis feminis a lavin cul [...]


text:
Dopleadure
I dopleadôrs a son un grup di amîs di Varian, Vissandon e altris
paîs dongje, che an decidût di cjapâ su cheste sfide e metisi in zûc.
Un lavôr serio ancje se nol è fat di professioniscj, cence perfezion ma cun tante
passion.
Traduzion
Pe traduzion, il nestri tradutôr al à decidût di atignisi
ae koinè furlane,
che si pues cjatâ ancje sul sît de ARLeF. Chest al vûl dî che vin
decidût di doprâ une cierte
pronunzie e une cierte grafie par fâ un lavôr il plui coret pussibil. In reson di
chest,
cualchidun nol si cjatarâ tal furlan che vin doprât, ma o vin cirût di jessi
fedei ae pelicule e
soredut di fâ un lavôr che al puedi ancje elevâ il furlan di cui che lu
fruìs.
Film
Parcè propit cheste pelicule? Parcè che une des robis che nus
ten dongje e
je la passion par l’opare di J.R.R. Tolkien, puartade al cine dal lavôr di Peter Jackson.
Ma soredut,
lu vin fat parcè che o sin convints che Gimli, te version originâl de opare, al
jere furlan.


text:
✽✽ Al somearà strani, ma la notizie piês e je chê di une nomine che ducj a àn osanade: la elezion di Massimiliano Fedriga a president de Conference des Regjons. Duncje, l’esponent leghist a cjâf di un organisim impuartant, cuasi un cuintrialtâr dal guvier centrâl, cemût che o vin podût notâ in chescj periodis di pandemie. Pericolôs pal Friûl no pe apartignince dal personaç a chel partît, ma pe cjarie di governadôr che al à te nestre regjon. La sô designazion e vûl dî slungjâ, diluî la specialitât intal grant cjalderon dal regjonalisim talian dulà che il concet stes al ven metût simpri in discussion di un moviment trasversâl de politiche che al berle di straçariis e di ineficiencis, ancje no a dituart se si cjale la Sicilie.
✽✽ Za cuant che al à vint intes ultimis elezions, tancj a vevin sotlineât il grât di insoference par une cjarie cussì provinciâl tant che chê dal Friûl-Vignesie Julie, lui om destinât a ben altris destins nazionâi sot de ale e de benedizion dal sorestant Salvini. In chescj trê agns, la sô zonte no si è ciert segnalade par visions strategjichis sul futûr di chestis tieris e dome la sanitât tal timp dal Covid e à tignût bot, cundut dal vignî fûr di grandis busis intal sisteme, sigûr ancje risultât di erôrs antecedents, assegnabii ae gjestion Serracchiani, ma fats cun convinzion.
✽✽ O ai pôre di chest rûl “imperiâl” di Fedriga, in prevision des sieltis che a vignaran fatis sui fonts europeans, su la part di miliarts che i tocjaran al F-VJ, sul lôr implei e su lis oparis li che a saran destinâts.
✽✽ O sin e o restìn ancjemò intal inciert, cun titui pompôs di areis dulà intervignî, di proclamis grandiôs e di pocje sostance. Par dî il vêr, il “gras” al gote inte aree triestine, intes infrastruturis che a fasin riferiment a cheste, come se il futûr di Sapade a Tarvis, di Sacîl a Tisane al dipendès e al fos al servizi di cheste uniche realtât.
✽✽ A contaran i numars plui che lis peraulis, i fats plui de lis declarazion di beneficis gjenerâi che a derivaran cun cheste vision di disvilup. Però al à di jessi ben clâr a ducj che, cuant che lis cifris a fevelaran, i cantîrs a varan non e cognon e direzion: nol esistarà plui nissun alibi se, fra di lôr, nol risultarà chel clamât Friûl.
✽✽ Cuant che a fevelaran i fats al sarà masse tart par meti in discussion cheste “Regjon mai nassude”. I vaiarii a coventaran a pôc devant de paronance dal podê e dal centralisim, statâl o regjonâl che al sedi. ❚


text:
situazion gjenerâl
Su la regjon a rivin corints debilis umidis a cuote alte e aiars di Buere intai strâts bas. Di sabide il flus a cuote alte si intensificarà e al sarà plui umit e clipe.
vuê
Vinars 02 Dicembar
emission: 01-12-2022 14:39 CET
Nûi o cîl dut innulât. Di matine ploie debile difondude e nêf parsore dai 1000 metris, a nivel locâl fin a 700 metris. su la planure orientâl e marine e soflarà Buere moderade cun cualchi svintade ancjemò avonde fuarte bande Triest di matine.
doman
Sabide 03 Dicembar
emission: 01-12-2022 14:39 CET
Prevision incierte. Pal plui cîl dut innulât. Cul dopomisdì pussibilitât di ploie ca e là in gjenar moderadis e neveadis di 1000-1200 metris di cuote, fin a cuote basse in Valcjanâl. su la planure orientâl e marine e soflarà Buere moderade in cressi sot sere.
passantdoman
Domenie 04 Dicembar
emission: 01-12-2022 13:37 CET
Pal plui cîl dut innulât. vie pal dì pussibilitât di ploie difondude in gjenar bondantis. in mont e sarà pussibilitât di neveadis ancje bondantis parsore dai 1200 metris, a nivel locâl a cuotis plui bassis massime in Valcjanâl. Di matine su la planure orientâl e marine e soflarà Buere moderade cun svintadis avonde fuartis soredut bande Triest, cul dopomisdì al soflarà aiar di Sud.
tindince par LunisLun
Lunis 05 Dicembar
emission: 02-12-2022 14:49 CET
Nûi o cîl dut innulât. vie pal dì ploie difondude, moderadis a Ovest e plui bondantis a Est; nêf in cuantitât moderade parsore dai 1300-1400 metris. Su la marine al soflarà aiar di Sud moderât.
tindince par MartarsMar
Martars 06 Dicembar
emission: 02-12-2022 14:49 CET
Cîl variabil par alternance di sclaridis a plui nûi. al podarà jessi ancjemò cualchi ploie debile ca e là di prime matine. No si escludin fumate o fumatele su la planure di gnot e di prime matine.


text:
Puaretât
La puaretât e je une cundizion dulà che une persone o une comunitât a son disprivâts, o al mancje ce che al covente di essenziâl par vê al mancul un benstâ e un bonvivi. E po jessi sintude in difarentis manieris, tant che la mangjative, la aghe di bevi, un puest dulà stâ, o chês risorsis come il podê rivâ a lis informazions, la educazion, la salût, il jessi sociâl, il podê politic, o la pussibilitât di vê relazions significativis cun altre int. La puaretât e po ancje jessi definide in maniere relative. In cheste vision la disparitâts in gjenerâl o chês di salût a son viodudis come indicadôrs di puaretât e la cundizion di puaretât ae je colegade cu la cuestion de criure e de la spartizion dal podê e da lis risorsis. La puaretât e je ancje une sielte religjose leade a la vision di Sant Francesc, tant che une pratiche di caritât, in chel câs e je volontarie e no je di miscliçâle cu la miserie.
La mape de puaretât a si use fâle marcant chei paîs dulà che a si vîf cun mancul di 1 € a la zornade (puaretât assolude). La part di mont che e vîf cun mancul di 1 euro in dì e je cressude intai ultins vincj agns (come che si po viodi   ). A an fate une stime che 1,1 miliarts di personis a son sot di chel livel e 2,7 miliarts a son sot dal livel di 2 euros in dì (puaretât moderade).
La proporzion di int dal mont che e vîf in puaretât assolude e je colade dal 1991 che e jere al 28% al 21% intal 2001. Ma chei meioraments a son concentrâts in Asie. In Afriche, inte zone al di sot dal Sahara, tai stes agns il nivel di puaretât estreme al è lât dal 41% al 46%.


text:
In gjenar si crôt che i boscs di mont a sedin puars di speciis di uciei e che si puedin cjatânt dome dome “cuatri o cinc” di lôr. Chest, dutune cun diviers fatôrs e cu la dificoltât di rivâ intes areis montanis e di frecuentâ cun regolaritât i boscs, massime di Invier, al à fat in mût che lis indagjins su lis comunitâts di uciei a sedin stadis fatis pal plui inte plane o “pôc parsore”.
◆ L’autôr al à puartât indevant, pe prime volte in Italie, un studi sul cicli anuâl de comunitât di uciei in boscs di mont. La indagjin e je stade fate in doi boscs des Alps Juliis: il Bosc dai Lâts di Fusinis (Tarvis) e il Bosc Camet (Scluse). I rilêfs a son stâts fats doprant un metodi sientific oportun, par ognidun dai doi boscs, ogni mês par 24 mês consecutîfs.
◆ In totâl, a son stadis cjatadis 47 speciis di uciei: un bon risultât, considerant che il studi al tignive in considerazion dome i animâi contatâts vie pal dì intune fasse largje 100 metris e lungje doi chilometris, e no in dut il bosc.
◆ Lis speciis rilevadis cun plui frecuence a son stadis, cemût che si podeve spietâsi, chês forestâls tant che il Pic ros Dendrocopos major, il Stelin Regulus regulus, il Parussulin dal çuf Lophophanes cristatus, il Bec stuart Loxia curvirostra e il Sivilot Pyrrhula pyrrhula, ma a son stadis contadis ancje speciis che di solit si cjatin in altris ambients, come par esempli la Dordine Anthus trivialis, la Bandule zale Motacilla cinerea e il Rondul grant Tachymarptis melba.
◆ In plui di chês nomenadis parsore, a son stadis cjatadis ancje cualitâts che a jentrin tal Alegât I de Diretive de Union Europeane 2009/147/CE su la conservazion dai uciei salvadis tant che speciis a prioritât di tutele: Franculin Bonasa bonasia, Blausin des âfs Pernis apivorus, Begarole dai Urâi Strix uralensis, Pic grîs Picus canus, Pic neri Dryocopus martius e Pic dai trê dêts Picoides tridactylus. In plui, un mascjo di Cedron Tetrao urogallus al è stât viodût dongje de aree indagade.
◆ A proposit dai pics, a son stadis cjatadis trê speciis tal Bosc Camet e cuatri a Fusinis: fatôr positîf, stant che chei a son considerâts indicadôrs valits de diversitât de avifaune forestâl e de cualitât dai boscs. Cun di plui, i valôrs di frecuence e abondance dai pics a son risultâts alts in graciis di plantis deperidis o muartis che a restin ancje pe presince di zonis cun claps e clapons e pe morfologjie cetant iregolâr che a rindin il tai mancul facil e mancul convenient di un pont di viste economic. A chest si è zontade la azion dal Chefar Ips typographus, inset che al tache il Peç Picea abies, che al à aumentât il numar di chês plantis.
◆ Fra i doi boscs e je stade cjatade une afinitât faunistiche avonde alte, in graciis di varis fatôrs tant che localizazion, vicinance fra chei, composizion dal bosc (a son ducj i doi boscs di Peçs e Faiârs Fagus sylvatica), parametris forestâi, tipologjie di gjestion.
◆ Lis diferencis a son leadis a un nivel plui alt di disturp tal Bosc Camet par vie de frecuentazion di bande di personis che a provegnin di Nevee, invezit a Fusinis i Lâts a atrain e a concentrin la presince umane, e part dal percors doprât pal studi si cjatave in zonis pôc frecuentadis: chest al à, par esempli, permetût di cjatâ il Franculin. Altris diferencis a vegnin de posizion di pidival e de plui grande vicinance cun areis rurâls, in corispondence di insediaments umans e passons dongje dal Lât Superiôr di Fusinis: elements e ambients che no si cjatin in Camet e che a àn favorît il contat cun speciis tant che la Parussule Parus major e la Parussule mulinarie Cyanistes caeruleus. In chest ultin bosc, la posizion suntune siele insiemi cu la plui grande disponibilitât di sterps cun pomule e la vicinance ai sîts riprodutîfs a àn facilitât e permetût il contat cun speciis di cise che a nidifichin in mont.
◆ La plui part des speciis e je sedentarie, invezit no esistin speciis che a rivin intai doi boscs dome par passâ l’Invier, viodudis lis cundizions climatichis e stagjonâls sfavorevulis. Ce che al diferenzie di plui i doi boscs e je la frecuence des speciis migratoriis, tant plui alte in Camet, par vie de posizion gjeografiche.
◆ Il studi al à metût in lûs:
– la variabilitât di ricjece e la abondance di speciis fra i diviers mês,
– une eterogjeneitât avonde alte de composizion de comunitât dai uciei intai mês de Vierte e dal Istât,
– la presince di un grup di speciis dome in part esclusive dai boscs di zone di mont interne che e caraterize la comunitât dai uciei;
– une variabilitât sedi de composizion de comunitât dai uciei che de abondance des speciis dipendentis a fuart des cundizions climatichis e de consecuente modifiche des risorsis, leade aes esigjencis intrinsichis des speciis che a cambiin intes variis stagjons.
◆ Ce che al è saltât fûr dal studi al varès di jessi doprât par fâ sieltis gjestionâls coretis, par judâ a fâ valutazions razionâls su la incidence (sensu lato) di eventuâls oparis proponudis e par sburtâ a fâ altris studis di chest gjenar.
◆ In merit aes sieltis gjestionâls, al sarès impuartant verificâ prin l’impat che intervents di modifiche da viabilitât forestâl a puedin causâ aes variis comunitâts (animâls e vegjetâls). Di fat, tal cors dal studi e jere stade verificade la presince di une popolazion riprodutive di Muc Bombina variegata (specie di anfibi di interès conservazionistic, metût dentri intal Alegât II de Diretive de Union Europeane 92/43/CEE) intes pocis dilunc de strade che e travierse il Bosc di Fusinis. La ricostruzion di part de strade e à eliminât dal dut i sîts riprodutîfs (che si cjatavin fûr de sede stradâl) e, miorant di tant la viabilitât che prime dal intervent e jere adate dome a mieçs fûrstrade, e à tant aumentât gjenar e numar di mieçs che a rivavin a percorile, lant a incidi ancje su speciis sensibilis tant che il Franculin, no plui cjatât tal cors di visitis sucessivis.
◆ Il studi al à po dopo evidenziât la necessitât inte gjestion forestâl di tignî in considerazion lis peculiaritâts dal ecosisteme ancje intai boscs di produzion: dome in chest mût, si pues dâ il just valôr al mantigniment dai secjons e dal len muart che a son fondamentâi par un grant numar di speciis (no dome di uciei) e che, come che si à verificât, a favorissin Pic grîs, Pic neri e Pic dai trê dêts, che la lôr chei conservazion e je prioritarie a nivel comunitari. ❚
Ancje intai boscs di mont e je une buine variabilitât di speciis di ucieiGianluca Rassati
In gjenar si crôt che i boscs di mont a sedin puars di speciis di uciei e che si puedin cjatânt dome dome “cuatri o cinc” di lôr. Chest, dutune cun diviers fatôrs e cu la dificoltât di rivâ intes areis montanis e di frecuentâ cun regolaritât i boscs, massime di Invier, al à fat in mût che lis indagjins su lis comunitâts di uciei a sedin stadis fatis pal plui inte plane o “pôc parsore”.


text:
La musiche a difese de diversitât. Une colone sonore brilante che e rapresente la rivoluzion politiche, feministe, sociâl e culturâl che e sta cressint in dut il mont, cussì ancje te regjon dal Galles e tal Friûl, e si riflet tal galês e tal furlan tant che lenghis minoritariis.
Chest al è juste un toc di ce che si pues contâ de art di Gwenno Meredid Saunders, la artiste di Cardiff, che ai 9 di Jugn tal curtîl di cort Morpurgo a Udin e je stade la ospite di ecezion di SUNS, il festival des arts tes lenghis minorizadis che come ogni an al va ae discuvierte di musiciscj unics.
Gwenno e à une vôs lizere, cuasi magjiche, che e esplore la musiche e i suns e nus traspuarte intun mont dal dut fantasiôs e di esplorâ. Dut chest in marilenghe, no par furlan ma par galês.
In visite a Udin – che, come che nus conte, «e somee tant ae mê citât di nassite, dulà che ducj a doprin lenghis diviersis e il Welsh e il Cornish a son fevelâts di cuasi 600 personis» – la artiste e à incantesemât il public, proponint i tocs dal so album “Y Dydd Olaf”.
“Y Dydd Olaf”, vâl a dî “L’ultin dì”, al è un album basât sul libri sci-fi di Owain Owain dal 1976. Jessût tal Otubar dal 2014, al a za fat il zîr dal mont, vincint ancje il “Welsh music prize“.
Un progjet che al met dongje un schirie di tocs là che melodie, eletroniche, indie, pop e folk si misclicin, cu la vôs inmagante di Gwenno che e cjante par galês e cornic.
Tra euforie, rabie e dolôr e cun grande creativitât, lis nûf cjançons a fevelin di globalizazion e di manipolazion mediatiche, patriarcjalisim, control culturâl, tecnologjie, propagande, declini des lenghis minoritariis. E infin, si fevele dal timp, “Amser”, cun la interpretazion de artiste dal poeme in cornish di so pari e poete Tim Saunders.
«Jessint cressude cun trê lenghis, o ai vude la pussibilitât di cjalâ la societât intune altre prospetive. O soi dal sigûr plui sensibile aes tematichis sociâls in gracie de influence dai miei gjenitôrs, ma dome vê podût esprimimi in chestis lenghis minoritariis, pôc consideradis, mi à dade la oportunitât di capî trop che chestis a jerin vulnerabilis.»
«Cussì, come che a son vulnerabilis ancje dutis chês altris minorancis, che a sedin linguistichis, sociâls o culturâls. O vin par chest di continuâ a protezilis e a scombati par puartâlis indenant.»
Gwenno e à une storie artistiche impuartante e e gjolt di une cierte innomine a nivel internazionâl pe sô ativitât: dal 2005 al 2010, e à cjantât e sunât cul grup pop The Pipettes e cun chest album e à tacade la sô cariere di soliste.
«La idee di cjantâ te mê marilenghe e je nassude cuant che, dopo ve zirât il mont, o soi tornade a cjase. A Cardiff, che in galês si dîs Caerdydd, o ai podût tornâ a conetimi cu lis mes lidrîs e cun cheste biele lenghe, che e je un don che o ai ricevût, che mi a dât confidence di esprimimi cun tante braùre, creativitât e passion.»
Cence dubi, o tornarìn a sinti a fevelâ di cheste artiste ecezionâl, che e à za imparât cualchi peraule di furlan e, come che e à dit, e je entusiaste dal fat che SUNS al sedi un festival che al celebri lis lenghis minoritariis. Spietant Dicembar par tornâ a cjatâle in Friûl, o podìn seguî Gwenno tai canâi in linie tant che Facebook e tal so sît web http://www.gwenno.info/
✒ Moira Pezzetta
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
✽✽ “Gjeopolitiche”: un tiermin impuartant no dome tal vocabolari dai esperts di strategjie politiche militâr, ma ancje par ducj ducj chei che a crodin te autodeterminazion tant che prospetive pussibile di cambiament. In sintesi: cualsisedi progjet di autonomie dal Friûl, ma ancje di aplicazion concrete de specialitât regjonâl, al varès di fâ i conts cu la colocazion sul atlant di chest cjantonut dal mont.
✽✽ Cuant che o fevelìn di autonomie dal Friûl si riferìn ai diviers nivei là che e pues esplicitâsi la forme di autoguvier di un popul. Di chê – scjarse – che e je cumò intal ordenament istituzionâl talian, a chê plui radicâl che si prefigure tant che indipendence. Dutis chestis opzions, plui o mancul realistichis, a varan però di calcolâ la posizion nevralgjiche di chest teritori.
✽✽ Dal pont di viste storic lu savìn ben, ma al sarà ben ribatilu, par dimostrâ cemût che il Friûl nol sedi mai stât ai margjins des vicendis europeanis e ancje mondiâls.
✽✽ In chescj mês, chest gjornâl al à contât ben trop impuartant che al fos il rûl dal Patriarcjât di Aquilee, la Patrie dal Friûl, cuâl che al è stât l’acaniment di Vignesie, dal Papât, di Napoleon intal distruzint la potence, e di consecuence la imagjin. Une storie che nissun libri talian al conte, e une altre dimostrazion de rimozion sfuarçade imponude di ogni gnûf domini forest.
✽✽ Par no jessi acusâts ancjemò une volte, e in maniere stupide, di nostalgjiis arcaichis, al bastarès pensâ a cetant che chestis tieris, chescj confins a son stâts determinants intal cors dai doi conflits mondiâi dal secul passât o inte vuere frede di dopo, intal scuintri tra democraziis ocidentâls e comunisim, tra Stâts Unîts e Urss. A Gurize, come a Berlin, il confin al taiave la citât in doi.
✽✽ Dute cheste jentrade par ribati che il voli atent dal imperi american nol lassarà mai di poiâ la cjalade su ce che al sucêt di chestis bandis. Il riposizionament de fuarce aerie statunitense des basis in Gjermanie a chê di Davian, di dulà che, par altri, no si son mai motis lis testadis nucleârs, le dîs lungje su lis pocjis pussibilitâts de Cine di meti cualchi bandierute sul Alt Adriatic, midiant de vie de sede.
✽✽ Cun tancj salûts a chei che a àn pontadis dutis lis pussibilitâts di futûr regjonâl su cheste ipotesi. ❚
Dree Valcic


text:
Us vin saludât cu la ultime Conte dal Mês la setemane passade e o vin dât a ducj i iscrits te liste la pussibilitât di recuperâ lis contis dal mês vieris. Ur vin regalât un pôcs di dissens di Krampus, ma no sin ancjemò stufs di fâ regâi!
Sì, parcè che Nadâl si svicine, e ches 2020 disgraciât al è dongje a tirâ i sghirets, si che duncje, o vin voie propite di dâi un biel sburt e sierâ cuntune ultime fieste: LA LOTARIE DI CJADALAN di Contecurte!
O vin vût la poie de cjase editore KappaVu, e induvinait ce premis che si vincin te nestre Lotarie? Ma libris! Anzit… Libris di Contis Curtis! Ma no, ancjemò miôr… Libris di Contis Curtis par Furlan!!! E alore veju chi, i premis de nestre Lotarie:
- Contis di Famee, il prin libri dal vuestri fidât Ostîr
- Cun altris voi, dal nestri Garzon de Ostarie Gianfranco Pellegrini, fresc vincidôr di Vôs de Basse e ancje (gnove frescje di zornade) secont classificât al premi Catarine Percude
- Disvuedant il scansel, ultin libri dal nestri maraveôs Famei Checo Tam
Altris contis di famee, ven a stâi il sequel dal prin libri dal vuestri OStîr.
- Ses e barete, un librut di contis ironichis e cuasi vietadis a plui piçui de nestre contecurtare Francesca Gregoricchio!
- Scûr di lune, un dai prins libris dal nestri super Famei Checo Tam
I nestris Piçui Aiutants di Contecurte a son za in vore a preparâ biliets e bussulots di meti tal zei pe estrazion. La date che o vin sielzude e je la zornade colôr naranç dal 29 di Dicembar, tor 7 sot sere, e o podarês viodi la estrazion in direte su la nestre pagjine Facebook!
Insome… no us reste che spietâ la sere dal 24 par vê i auguris di Contecurte, cjapâ la vuestre tredicesime e savê cuâl che al è il vuestri numar pe Lotarie di Cjadalan. Al baste jessi iscrits te nestre Liste di Contecurte! (e o sês inmò in timp!)
E se o vês voie di vê plui pussibilitâts di vinci… fasêt iscrivi cualchi amì prin de sere de Vilie e dopo i robais il premi!
Spesseait! Al mancje pôc!


text:
"Comedies in famee", spettacolo in friulano a Martignacco
"Comedies in famee": "Ursule" e "I doi amans e le cjavale"
Auditorium Impero Martignacco
Sabato 27 ottobre ore 20.45
La compagnia Teatrale "El Tendon" Di Corno di Rosazzo
Regia di Marco Zamò
COMEDIES IN FAMEE
Si tratta di due divertentissime farse in lingua friulana:
- URSULE: ta famee di Ane, une femine usade a comandà e a tignì duc in rie, e vif so gneze Lussie, restade orfane di frute e par chist tirade su di so agne. E ben, par Ane il cruci plui grant e l’è chel di maridà so gneze, che, puare, e iè ance un poc in là cui ains. Ma l’omp che à di ciolile no à di vè masse morbin, no à di fà ze che à voe e soredut no à di vignì donge juste pa robe! Che po’ e sares la robe da agne!
A risolvi un tic la situazion e rivarà Ursule, une buine femine che però la int e crot strie e che prime cun une pozion e dopo cun une preiere e fasarà capì a siore Ane di molà il vues e di lassà che so gneze si marididi cul so biel Bepo, un bandar che varà di paià pegno in cambio da man di Lussie!
- I DOI AMANS E LA CJAVALE: in ta famee di Toni, invezit, la comedie e sarà che tra Anita, so fie, e un spasimant un tic gnogno di non Sergio. Il zovin, che par dì la veretat non l’è propit tant zovin e a l’à pore di restà vedran, si presente in ciase di Toni cun chè di conquistà Anita, une biele frutate che no viot l’ore di iessi cortegiade.
Toni però, che oltre a vè buteghe e comercie ance in ciavai, e pense che Sergio e sedi vignut par comprà une ciavale che, par disgrazie di duc, si clame Anita, come so fie.
A le fin, però, lis robis e laran a puest e, come in t’une comedie che si rispeti, l’amor e mandarà vie lis incomprensions e lis titubanzes, cui doi zovins pronz a meti su famee. E restarà dome il problema di ciatà cualchidun a cui scussagi la ciavale difetose.


text:
Di cumò indenant il furlan al varà une oportunitât di plui intal insegnament a scuele: il sît “Lenghis-Ladint (Laboratori didatic interatîf)”, nassût de colaborazion fra Claap-Centri di linguistiche aplicade “Agnul Pitane” e ARLeF, la Agjenzie Regjonâl pe Lenghe Furlane.
Il progjet, ideât e coordenât di Adrian Cescje, al met a disposizion dal insegnament de lenghe furlane un strument basât su di une plateforme digjitâl (https://lenghis.me), flessibil dal pont di viste dal so ûs didatic e economic, stant che internet lu puarte in ogni scuele e in ogni cjase in maniere svelte.
“Lenghis” al è un strument inovatîf e interatîf pensât di pueste pe didatiche plurilengâl e in particolâr pal insegnament de lenghe furlane – al sclarìs il president de ARLeF, Eros Cisilino -. Cun chest progjet la Agjenzie, la Regjon e l’Ufici scolastic regjonâl a vuelin dâ un contribût in plui ae domande dai insegnants di podê doprâ struments didatics modernis, di difusion facile e -carateristiche preziose in cheste fase – modulabii su la fonde des competencis sedi dai arlêfs che dai insegnants».
«La rêt e da la pussibilitât ae lenghe furlane di jessi plui “visibile” e plui “fruibile”, massime inte sô forme scrite, e e rispuint aes esigjencis, pandudis in plui ocasions, di valorizazion dal percors di insegnament scolastic dal furlan – al dîs Adrian Cescje -. La pussibilitât di movisi tra vocabolari, traduzion, scolte, variantis locâls, lenghe comune e struments didatics e coventarà par cjapâ plui cussience de lenghe che si è daûr a doprâ e e ufrirà un spazi une vore util di relazion e di aprofondiment a students e a insegnants. Tal stes timp chest strument al sarà util par ducj chei che a varan la curiositât di sperimentâ un program viert, moderni e interessant pal aprendiment di dutis lis competencis linguistichis par ogni dissipline e par ogni nivel di percors scolastic. Lis lezions che la plateforme za e conten, e che e sarà destinade a contignî, a metin intune relazion didatiche strente lis lenghis furlane, taliane e inglese, une in funzion di chê altre. La intenzion e je chê di meti adun une biblioteche complete di sussidiaris par dutis lis classis de scuele dal oblic. Cul an che al ven al sarà cuviert il prin cicli de scuele primarie».
«Al è un strument che al à grandis potenzialitâts e une utilitât impuartante pai insegnants no dome di furlan, ma di dutis lis lenghis – e marche Patrizia Pavatti, dirigjente dal Ufici scolastic regjonâl -. Chest al è il mût miôr par no isolâ la lenghe furlane, e par insuazâle intun contest educatîf plurilengâl, insiorât in maniere direte dai insegnants, cu lis lôr esperiencis».
“Lenghis” al è une biblioteche digjitâl e un laboratori di esercitazions linguistichis par une o plui lenghis in rapuart mutuâl, pensât in forme multimediâl, cun tescj, imagjins e vôs. La biblioteche e pues contignî tescj di gjenar e di tipologjie diferents; e pues jessi inricjide cence limits e difondude inte rêt a disposizion di ducj chei che a vuelin doprâle e e pues jessi ancje personalizade di un utent singul. Il laboratori, che al è inserît intune “lavagne” pes esercitazions, al è un “gjeneradôr” di unitâts di ativitâts o di esercitazions variis par ogni test.
“Lenghis” si dopre, midiant di une lavagne luminose o di un videoproietôr, intai laboratoris informatics des scuelis o intes aulis li che si fâs lezion. Il strument al è pensât prin di dut pal insegnament de lenghe furlane, ma al pues jessi doprât par ogni altre lenghe e alfabet: la lenghe furlane e pues jessi metude dongje ae lenghe taliane o a di une altre lenghe in maniere che l’aprendiment di ognidune al puedi vê un vantaç ancje cul aprendiment di chê altre. In particolâr, la lenghe furlane e pues jessi tratade inte forme de coinè – o lenghe comune – o inte forme di une des sôs variantis gjeografichis internis, metudis a confront. ❚
par cure de redazion


text:
L’an scolastic 2016-2017 in Friûl-Vignesie Julie si è vierzût cun tune schirie di polemichis. Se di une bande i concors pai insegnants, lis graduatoriis e l’assegnazion des catedris a àn fat vignî mâl di panze a plui di cualchidun, cussì come problemis te partence des lezions, di che altre al à fat scjas il messaç di bon inizi pes lezions lançât di bande dal Ufici scolastic regjonâl.
Un auguri bilengâl dome par talian e sloven. E par furlan o par todesc? Nuie. Par chest il conseîr provinciâl di Patrie Furlane, Federico Simeoni, al à presentât proteste formâl al ufici teritoriâl dal Ministeri de Istruzion, domandant spiegazions par un compuartament che nol rispiete lis minorancis dal teritori: «Cun maravee o ai let il vuestri messaç di augûrs pe scree de anade scolastiche sul vuestri sît istituzionâl. Plui disapont che maravee, in veretât» al à zontât Simeoni «par vie che il salût uficiâl al è stât fat dome tes lenghis taliane e slovene, dismenteant la presince di chês altris dôs minorancis inte vuestre jurisdizion, chê furlane e chê todescje. O speri che nol sedi chest il vuestri mût e chel de Regjon di prudelâ lis minorancis, dividintlis in grups cun tutele di serie A e cun tutele di serie B. O confidi che di cumò indenant o metedis plui sensibilitât, atenzion e risorsis ancje viers cheste cuistion. O saludi cun rispiet».
Di bande sô, il coordenadôr regjonâl dal Ufici, Pietro Biasiol, al à rispuindût che il salût a no voleve ofindi nissun, ma dome dâ il bentornât a scuele dopo lis vacancis a students e personâl. Il fat che a si veti usât dome il talian e il sloven, secont Biasiol, si justifiche pe presince istituzionâl di scuelis di lenghe taliane e scuelis di lenghe slovene: «il gno nol voleve jessi un salût a lis minorancis ma ai uficis, al personâl, ai insegnants e ai zovins. Chel salût al podeve vegni replicât in cincuante lenghis, tantis chês ca son lis culturis ca si messedin ogni dì tes scuelis de regjon». Al reste il fat che, lu dîs la leç, «in Friûl-Vignesie Julie si doprin cuatri lenghis uficialmentri ricognossudis», no 50 (par cumò)… Sperìn che al coventi di lezion pal prossim an. ❚
✒ David Zanirato
Scuele: l’an al tache çuetant............
L’an scolastic 2016-2017 in Friûl-Vignesie Julie si è vierzût cun tune schirie di polemichis. Se di une bande i concors pai insegnants, lis graduatoriis e l’assegnazion des catedris a àn fat vignî mâl di panze a plui di cualchidun, cussì come problemis te partence des lezions, di che altre al à fat scjas il messaç di bon inizi pes lezions lançât di bande dal Ufici scolastic regjonâl.


text:
Midiant de storie dai cognons furlans, si fâs ancje la storie dal nestri Friûl. Une vore a son nassûts di stranons dâts aes personis e, po dopo, aes fameis. Chest mês us proponìn 5 cognons che a nassin di nons di animâi.
(Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
CHIURLO
Dal non dal ucel cul bec lunc e sutîl e çatis altis. 1706 donna Anzola Chiurolo tesseva e lavava la biancheria della Congregazione Anime di S. Giacomo a Udine; 1788 Giuseppe Chiurlo (anche Chiurilo) era contraddicente nella Confratermita di S. Lazaro, sapeva scrivere. Cognon di Sant Denêl.
SCHIRATTI
Al è une vore probabil che al vegni di sghirat (o schirat o sghirate). Al sarà stât, duncje, une sorenon dât a une persone svelte e plene di snait. Leonardo dicto Schirato de canali Pedarcio tal 1481; A Pinzan Daniel de Schirato tal 1567. In dì di vuê si cjate soredut a Feagne e Maian. Presint ancje a Udin.
FAVIT
Favite al è il biel non furlan dal piçul ucielut che par talian al è “scricciolo”. Duncje, un sorenon dât a une persone minude. Cognon di Udin e di Tavagnà. 1400 Subeta dicta Favita figlia q. Rubitti de Arta a Gemona; 1472 d.ne Clare Favitte de Glemona a Udine; 1809 Ant. Favitolo possiede 3 bovi e una vacca in Corno.
CLOCHIATTI
Il sufìs -àt tacât daûr di clocje al somearès un stranon di dispresi par une persone pegre, flape. Cognon tipic di Paulêt, si cjatilu ancje a Udin, Tavagnà, Pagnà, Reane, Tresesin e Martignà. 1535 Zuan Cloch de Portabrosana; 1649 Don Girolamo Clochiatto di Grupignano capp. nella chiesa di S.Stefano di Palazzolo – minacce di morte – ottiene di star assente 6 mesi ottenendo a sè don Giac. del Vecchio di Campoformido. Cognon di Paulêt, Udin, Tavagnà, Martignà, e Tresesin.
ZORAT/ZORATTO/ZORATTI/ZORUTTI
Par furlan zorat/çorat al vûl dî çore, e çorut al è il so diminutîf. 1262 filius çoratti de Usago; 1292 donna çora uxor q. Marasii de Bilirs; 1302 çora filia a Moruzzo; 1364 Petro q. çorati de Cavoryaco; 1459 Antonio q. Leonardo Zoratto de Artegna abitante sul monte di Rosazzo; 1527 divisione tra Giovanni e Giuseppe q. Colao Zorutti da Fagagna; 1546, 29 sett. Benedetto cognominato Zorutto q. Simone decano di Bolzano. Cognon une vore comun in dut il Friûl.
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Cent e cincuantetre pes01 di Zenâr 2004
Il vanzeli al conte che Crist si è palesât pe tierce volte ai siei dissepui sul mâr di Tiberiade e ur à fat il regâl di une pescje straordenarie, di fâ spreçâ lis rêts. Chest dopo une gnot interie di inutile fadie. I pes a jerin tancj che i dissepui, cun dute la lôr strachetât, no an resistût a la tentazion di contâju. And jere cent e cincuantre (Zn 21,11).
Jo no jeri li. O scuen partant acetâ la peraule di Diu e partî di li par cirî il significât profont. I esperts de faune locâl a disin che il mâr di Tiberiade al à ungrum di pes e di tantis cualitâts. Saveiso tropis? Cent e cincuantetre. Tant a dî che i dissepui a an rivât a cjapâ dutis lis cualitâts di pes. Come dî ducj i pes.
Inte Svuizare romanze, a Zillis, e je un pipin di glesie romaniche dal XI secul che ducj a van a viodile par vie dal sufit, dividût in … cent e cincuantetre tassei, cu lis storiis de salvece. Al è dividût in nûf riis di disesiet tassei. Il nûf e il disesiet a son numars perfets, tant a dî a dan la idee de totalitât. Difat il disesiet al è numar prin e il nûf al è fat di tre par tre.
No stoi dant i numars. O stoi cirint il significât. Che al è straordenari: Crist nus salve ducj e nissun nol è tant trist di no podê jessi cjapât de sô rêt.
Cheste idee cussì pascâl le vevin clare ancje in Aquilee, ancje par vie de lidrîs alessandrine de nestre glesie mari. Tant clare che, sul paviment, a an rafigurât i pescjadôrs che a pescjin pes diferents par forme e par profonditât.
Cemût mai che o vin pierdude cheste veretât di fonde de Bibie e de glesie? Cemût mai che si permetìn nô, puars viêrs, di detâ lis condizions par jentrâ te rêt di Crist?
Ancje jo, a gno mût pescjadôr di oms, o provi a cjalâ te rêt dal gno paîs e dal mont. Dai pes che mi capitin sot man o varès di scartâ ducj chei che no son catolics. Po ducj chei che no son a puest cu la dutrine sociâl e politiche de glesie, come i no democristians e i democristians cuintri di Buttiglione. Po o varès di scartâ chei che no vegnin a messe ogni domenie, che no si confessin, che no son a puest cu la morâl catoliche, i malmaridâts, i blestemadôrs, i imbroions, i bausârs, i egoiscj, i sflacjons. Insome o restaressin, a voli, jo e il muini. E cui aial dit che jo e il muini o sin i miôrs dal paîs? Juste parcè che o lin di plui a messe?
A chest pont al reste dome di butâ vie ancje la rêt e gambiâ mistîr. Opûr tornâ a la teologjie consolant de nestre Aquilee, de rêt che e cjape ducj i pes.
Cun chest no vuei dî che nol esist il mâl e che fâ il mâl o il ben al è compagn. O dîs che la rêt de misericordie di Diu e je tant grande che e cjape dentri ducj i oms e dute la storie. E che la glesie catoliche, che e à di jessi salvade ancje jê a ogni nivel, no an nissun titul e dirit par sielzi i pes di tignî e chei di scartâ. Chest lu fasaran i agnui di Diu, a la fin de storie (Mt 13,49).
Acetìn la convivence dal mysterium iniquitatis e dal mysterium salutis. E lassìn che Diu al fasi ce che al è so e dome so: creâ, salvâ, perdonâ, ricreâ. Lassìn cjapâ lis suriis ai gjats. A Val al jere un vecjo che, cuant che un zovin i faseve obiezions, al rispuindeve: Non insegnare a babbo baciare mamma!. Contentìnsi di fâ ben la nestre part di creature e lui che al continui a fâ chel mistîr di creadôr e di redentôr che al fâs di simpri e par simpri.


text:
Cuant che o scrivìn, o vin alc di fâ savê a altris personis. A cui, po? Al mestri, ai blogarins, ai letôrs des tôs contis di vuê… a di chei che lis leiaran intun doman, magari lontanon. Se no podìn savê par ciert par cui che o scrivìn, podìno savê in ce furlan che o vin di scrivi? Puedio scrivi intal «gno» furlan?
Ce isal il «to» furlan? Al pues jessi chel che tu cjacaris cumò, scrit jù cussì, compagn che ti ven. Cuant che tu scrivis, il to furlan al pues jessi ancje alc altri: un bosc che al mene, une taviele che ogni dì si fâs plui siore cuntun gnûf broili. Chest dizionari al vûl judâ il to furlan scrit a fâsi plui siôr e a cjapâ gnerf.
La scriture e je une convenzion. E je une convenzion che ti fâs pandi ce che ti covente, propit pal fat che altre int e dopre chê istesse convenzion par capî i tiei scrits. E je une scriture uficiâl dal furlan che e à cjapât pît e e je stade une fortune. Ti figuristu ce che al sarès se tu vessis di cirî su internet dutis lis formis furlanis de peraule «nêf» (nêf, nef, neif, niof, …)?
Intal dizionari tu cjatis une sezion talian-furlan e une sezion furlan-talian. Al somearès un dizionari bilengâl di chei che tu dopris par scrivi intune lenghe foreste. Al somee, ma il so interès primari al è chel di judâ a scrivi par furlan. Al è un fat normâl che cui che nol è usât a doprâ une lenghe par scrivi, intal moment che le scrîf, i vegnin tal cjâf lis peraulis de lenghe che al dopre pal plui cuant che al à l’ordenadôr o un toc di cjarte denant dai voi. No dome chel: cuant che si scrîf, tantis voltis si si domandisi il sens just di une peraule che, par altri, le doprìn ogni moment fevelant, cence fâsi domandis. Se no sin usâts a scrivi une lenghe, inta chel câs al è naturâl di controlâ il sens di une peraule cirint la traduzion inte lenghe che o scrivìn par solit. Chest nol vûl dî che un al sa pôc il furlan, si ben che i ten a la lenghe che al dopre e che al vûl che il so furlan al sedi ben scrit.
Benrivât, DOF piçul, amì di scuele e dêt di prionte intal cjalcjâ i botons dal ordenadôr. O fevelìn di cjalcjâ botons, parcè che chi nus interesse in primis la scriture. Nus interesse la scriture parcè che e ten il podê di pandi, di pandisi, di stramudâ viers di altre int lis ideis, emozions, afiets… e ten il podê di stramudâ!
n.b. Intervent gjavât fûr de prefazion
Zorç Cadorin
CULTURE – LA FABRICHE DAI… LIBRIS. Cemût si scrivial?............
Cuant che o scrivìn, o vin alc di fâ savê a altris personis. A cui, po? Al mestri, ai blogarins, ai letôrs des tôs contis di vuê… a di chei che lis leiaran intun doman, magari lontanon. Se no podìn savê par ciert par cui che o scrivìn, podìno savê in ce furlan che o vin di scrivi? Puedio scrivi intal «gno» furlan?


text:
Daspò 10 agns, al Centri Interdipartimentâl pal svilup de lenghe e de culture dal Friûl – CIRF – al è tornât in vore il sportel pe lenghe furlane, in gracie dai finanziaments de leç 482/1999, pes minorancis linguistichis storichis.
Il lavôr dal sportel, intitulât a Josef Marchet, al cjaparà dentri il contat cui utents, l’inzornament dal sît internet, traduzions specialistichis par ents e associazions, e un supuart ae segretarie dal CIRF.
Fra i compits, la realizazion dal boletin bimensîl Gnovis in Uniud, curadore responsabile la sporteliste Serena Fogolini, cun notiziis e articui su lis ativitâts dal CIRF e su lis manifestazions e sui events peâts ae culture e ae lenghe furlane.
Il notiziari, stampât tun numar limitât di copiis, si pues domandâlu al CIRF, lant di persone li de segretarie al prin plan dal numar 6 di vie Tarcisio Petracco, o si pues discjamâlu in version digjitâl te sezion Sportel pe lenghe furlane dal sît dal CIRF: http://cirf.uniud.it. (LPdF)
Merit Furlan: i premiâts dal 2017
(LPdF) ❚
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
✽✽ Ogni volte che si cjatìn te basiliche di Aquilee o vin di visâsi parcè che o sin culì e in ce maniere che e je nassude cheste tradizion. Pre Checo Placerean e Glesie Furlane le vevin viodude juste fintremai di chê Istât dal 1977, decidint di celebrâ ducj insiemi la fieste di Ermacore e Fortunât e di rinovâ ogni an l’impegn a batisi pal popul furlan e pe sô libertât.
✽✽ O vevin reson a tignî dûr cun cheste manifestazion ancje in chei moments dulà che al someave dut pierdût e sparniçât, glotût de prepotence dal pinsîr talianot o pûr masse debil par rispuindi a dutis lis agressions, sociâls, economichis e culturâls, dai sorestants. Di chenti e forescj.
✽✽ Ancjemò plui impuartant al è il cjatâsi chest an cuant che a son tantis lis iniziativis che si dan dongje in non de autonomie e dal Friûl, parcè che cence Aquilee, cence lis lidrîs dai siei valorôs, no si va di nissune bande.
✽✽ Il motîf al è subit clâr: o podìn fâ dutis lis bataiis di chest mont pe autodeterminazion, pe difese de specialitât, se o volês ancje pe indipendence, ma se no metìn i contignûts a chestis formis di istituzions sociâls, si cjatarìn, prime e dopo, a jessi come chei altris, a simiotâ esperiencis di guvier che no àn nuie a ce fâ cu la nestre storie e, soredut, cui nestris siums e ideâi.
La societât furlane e à di vê un riferiment par parâsi des propuestis e dai dams produsûts de globalizazion, dal individualisim, de monede e dal marcjât tant che valôrs unics.
✽✽ Mi ven tal cjâf la nestre tiere: le vin cimentade, si sin inventâts prime la culture intensive de blave, nancje che o fossin la Americhe, e po dopo de soie. Cu la ilusion di fa bêçs, o vin sdrumât i cjamps e fat tuart ae nature.
Jerial chest l’insegnament cristian di Aquilee o pluitost il so contrari?
Il messaç no jerial invezit chel de armonie dal dut, de salvece universâl e duncje di oms e feminis libars di fâ sù il lôr destin?
✽✽ Nol covente jessi crodints par partî di Aquilee e rivâ al dì di vuê, par confrontâsi su ce Friûl che o vin tal cjâf. Simpri pre Checo al pensave che “il Friûl o al sarà cristian o nol sarà”: jo o crôt che no sedi une cuistion di religjon, ma di buine volontât chê sì. E viodût che il messaç dal Vanzeli al è propit par chei che a dimostrin di vêle, mi somee che si puedi lâ indenant ancje di bande dal mont laic in cheste direzion.
In sumis, e je rivade la ore di ribaltâ la logjiche ancje politiche e di pensâ al popul no tant che un alc di anonim, bon dome par paiâ lis tassis, votâ par chei che a son stâts decidûts de sede dai partîts, e soredut sotan.
✽✽ O fâs un altri esempli: la riforme de sanitât. Vino di lâ daûr a sieltis che a àn la fonde tal sparagn o tal ben de int? E se si à di sparagnâ, vino di taiâ i ospedâi o i stipendis dai dirigjents? Vino di invistî inte ricercje, te universitât, o mantignî une schirie di burocrats regjonâi? Si podarès lâ indenant su ogni sielte dai governants che tra l’altri a son simpri plui espression dome dai lôr interès e dai lôr afârs.
✽✽ Se duncje alc di gnûf si môf par rapresentâ l’interès dai furlans, al è benvignût. Nus plasarès che nol feveli di Pil e di bancjis, ma di lavôr e di rispiet dal ambient, di justizie e no di racomandazions, di lenghe e culture furlane, di vierzi e no di sierâ scuelis, di gnovis stalis e no di eletrodots, di dignitât e no di assistenzialisim, di svilup e no di straçariis. Di migrants come oms e no numars.
✽✽ Tal timp istès propit di Aquilee, ancjemò une volte, si jeve la clamade al popul furlan par che nol dismentei lis sôs lidrîs e il so puest te storie: une storie di Resurezion. ❚
Dree Valcic
****
A pagjine 10 l’articul su la Messe di Aquilee pal Avôt dal Friûl in ocasion de ricorence dai Sants Ermacure e Fortunât, nestris Patrons. ☛
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
9 di Avrîl
Il 9 di Avrîl e je la 99° zornade dal Calendari Gregorian, (la 100° se l'an al è bisest). A mancjin 266 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1867 - Ratificât dal Senât dai Stâts Unîts di Americhe il tratât cu la Russie pe vendite dal Alaska
Nassûts vuê[cambie | modifiche il codiç]
Muarts vuê[cambie | modifiche il codiç]
- 1492 - Lorenzo de' Medici, siôr di Florence
- 1626 - Sir Francis Bacon, filosof inglês, statist, autôr di saçs (n. 1561)
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- Sante Casilde
- Sante Walfride


text:
SPECIÂL EMIGRAZION
L’EDITORIÂL – Acuilis e canarins / SPECIÂL – Un cjanton di Friûl tal forest / Îr valîs di carton, vuê valîs eletroniche / Blogarins de diaspore / Chei che a tornin / Achì Rome: la sfide dai fogolârs te ete de globalizazion / Achì Milan: mancul agregâts ma plui cussients / AI 32 DI MAI. L’emigrant / Un mont dut furlan / ATUALITÂT – Il pont sul DDL pe lenghe furlane / Firmait l’apel / CURTIS E CHE SI TOCJIN. A fuarce di vitis alc si môf / La tutele linguistiche come risorse economiche / Voie di furlan / La lenghe e viaze in coriere / Emergjence ambientâl te drete Tiliment / TERITORI – Slovenie. I emigrâts furlans in Istrie / Cjargne. A pît pai secui: i cramârs cjargnei / Ce lusso il bol sul Lussari! / Austrie. Dal soreli jevât a soreli a mont / Gurize. Bale tal zei, zuiadôrs ator / Gurize. Ikea furlane a Gurize? / NAZIONS – Lenghis migrantis / CULTURE – La lungje bataie pal Teatri stabil furlan / FOTOGALLERY. Udin&Jazz. / La ultime fadie di Mizzau / Une voglade sul Friûl di doman / ATUALITÂT – Sinergjie tra Provincie a Aido / 6. DAMNATIO MEMORIAE – I langobarts-aquileiês tricapitolinis e Rome /
*** I articui a son disponibii fracant sul titul. Buine leture.
Avost 2007Redazion
SPECIÂL EMIGRAZION


text:
Lis vilotis a sunin par simpri
“Maraveis de tiere” al è il titul voltât par furlan di un conciert sinfonic su temis musicâi dal dut furlans, in trê moviments. E je une opare musicâl scrite dal pianist e compositôr furlan Carlo Corazza, origjinari di Pordenon, che al vîf a Udin dopo vê studiât a Gurize e zirât ator pal Friûl e pal mont. Trê moviments: “Rivocs de tiere”, “Maravee” e “La tiere e cjante”. E je la nestre biele Patrie che si conte midiant dai sunôrs miscliçâts tra melodiis antighis de nestre storie e ideis musicâls gnovis. Un lavôr seri e tant curât, fat cun cussience e delicatece, un spieli dal caratar e de personalitât dal autôr, sensibil e brâf musicist che al met cun passion la sô maestrie al servizi de bielece.
◆ No si trate di un lavôr jessût fûr cussì par câs, ma di une operazion curade e coltivade tal timp, une vore certosine che e met dacuardi lis antighis formulis musicâls dutis furlanis – al baste dome pensâ a une cualsisei melodie di vilote – cu la contemporaneitât, par un lavôr fat di gale e cun tante cure. Tant di cjapiel a Carlo Corazza, musicist sensibil e une vore preparât, che al nol à molât di fâ musiche ancje se il destin lu à costret a riviodi la sô cariere, par vie de malatie di Lyme che e lu à cjapât daspò di une punture di cecje diviers agns fa, obleantlu a meti di bande i tancj concierts di une cariere ben inviade e a riviodi la sô vite di om e di artist. Cûr di aur, sensibilitât a chilos e tante voie e passion, tant che il professôr Corazza, insegnant zovin e ben amât da students e coleghis, di ciert nol à sierât te cantine la musiche e il pianoforte. Dut altri, al à ben fat e pensât di sburtâ fûr la sô musiche e creativitât cul inzen propri di un di chenti. Dopo il cd jessût di pôc “Dreamer’s landscape”, che si è vuadagnât tra l’altri la medaie di arint ai Global Music Awards in Californie, tant di cjapiel e dut meretât, cumò al ven fûr chest lavôr dut furlan, che al scrutine in forme creative, cence nuie profitâ, pluitost esaltâ, lis carateristichis puris de nestre musiche che e cjate intes formis classichis il mût di fâsi origjinâl. Il secont moviment di cheste opare serie e ben pensade, come che si à dit, si clame “Maravee”. Un toc che Carlo Corazza al veve bielzà scrit diviers agns fa e che al à zirât il mont, cun plui di trente esecuzions pal moment, eseguît insiemi cu la flautiste Luisa Sello cuntun sucès garantît, in orient e ocident, e diviersis trascrizions par variis organics strumentâi. Nus conte il stes autôr: «Si trate di patrimonis unics, che a meretin dut il rispiet e tal stes timp a son une font di ispirazion cence precedents. Scoltâ lis vilotis antighis al vûl dî cjatâ ispirazion pe musiche gnove. Ancje un altri toc che o ai scrit, o tornât a scrivi, suntune cjantose cognossude, “Riflès di un timp”, mi à dât tant ce fâ e di pensâ. Al è facil colâ in trascrizions banâls, revisions o riscrituris scontadis o inmò piês che a ruvinin l’origjinâl. Il lavôr che o ai fat par un ensemble di flâts su chest patrimoni musicâl, al à lassât ducj contents, sedi i musiciscj, contents di viodi voltât un toc storic in maniere contemporanie, sedi il public, curiôs e content di tornâ a sintî une melodie cognossude intune forme dute gnove». Inmò di plui al à fat Carlo Corazza. Al à miscliçât une altre vilote, “E tu Pieri cjol Anute”, cuntun ritmi african. Operazion riscjose ma ben riessude e che à zirât ancje cheste ator pal mont. «La sperance tal scrivi chest toc e jere di rivâ a fâ capî che la ricjece vere, intune epoche di globalizazion, e je inte valorizazion des culturis e intes lôr relazions, cun formis di comunicazion che a rispietin lis culturis reciprochis ».
◆ I doi moviments che a restin di contâ e che a struturin il toc sinfonic “Maraveis de tiere” a son nassûts cu la stesse passion pe tradizion e, tal stes timp, cu la voie di inovazion che Corazza al à dentri di nature. Ancje chescj, come il prin, a son scrits par orchestre di cjamare, cun arcs, flâts, cuar, trombe, percussions e pianoforte. Componûts intant che al bateve dûr il Covid-19. «Il “ferme dut” di cheste epidemie, mi à dât stranementri la calme di meti a fûc lis ideis che o vevi tal cjâf di tant timp. O volevi fâ un grant omaç aes vilotis, composizions bielononis bielzà di lôr, e cuntun potenziâl dentri cence paragons. Lis ai tant studiadis e selezionadis par fâ in mût di dissegnâ une partidure che e fos buine di tignîlis dongje e di valorizâlis.
◆ Chest conciert sinfonic “Maraveis de tiere”, al ten dentri dut un patrimoni di cjants, melodiis e peraulis plenis di vite. La opare e à dentri cuindis tra bai, cjantosis e vilotis furlanis, fondudis cun soluzion di continuitât. Tant che “Stelutis alpinis”, “Ave, o Vergjine, us saludi”, “O cjampanis de sabide sere”, “La staiare” di Zardini, “L’arboscello”, “Putta nera”, “L’antica furlana campestre”, “Schiarazule marazule” di Mainerio, “Ce bielis maninis”, la staiare “Tintine Tintone”, “O ai preât la biele stele”, ” E tu Pieri cjol Anute”, “Al cjante il gjal”. No si viôt la ore di scoltâ cheste composizion par intîr e dal vîf. ❚


text:
Al puarte indevant il sium dal so mestri Nico Pepe (che al fo diretôr dal «Teatro Ateneo» di Rome e dai Teatris stabii di Turin e Palermo): chel di rivâ a meti sù une compagnie di professioniscj cuntun repertori in marilenghe. Dal 1987, cuant che Pepe al murì, e massime di cuant che al fo elezût conseîr comunâl a Udin tal 1998, Bepi Agostinis – vetrinist di profession, ma cul teatri tal cûr – al fasè sô chê idee e al scomençà a pensâ ancjemò plui in grant, sburtant par meti in pîts un Teatri stabil furlan. Cul jutori de «la Patrie dal Friûl» e de Societât filologjiche furlane al à tirât sot, in 5 agns, sù par jù 4 mil 600 firmis a pro di chel progjet, che al nas dal desideri di valorizâ e rinfuarcî la lenghe furlane, di puartâle fûr dal Friûl par fâ cognossi une culture restade sierade masse a dilunc, di stimolâ la produzion di tescj origjinâi in marilenghe.
Agostinis, sul Teatri stabil a vignî lis ideis a son claris…
«Sì, chest Teatri al varès di jessi autonom, logât intun dai trê cjâfs lûc di Provincie furlans, ma cun caratar itinerant, e al varès di vê une compagnie stabile di atôrs professioniscj, che e varà di puartâ i spetacui in marilenghe ancje te scuele. In Friûl-Vignesie Julie o vin za dai teatris stabii, ma nissun al à a ce fâ in detai cul furlan».
Parcè i furlans domandino un Teatri stabil o une compagnie stabile di professioniscj?
«Parcè che il teatri al è un mieç une vore impuartant sedi par pupilâ sedi par valorizâ la marilenghe su dut il teritori furlan, ancje par puartâ la nestre culture ator pe Italie e tal forest, e no dome intai Fogolârs. Dome puartant a un nivel professionâl il nestri teatri, chest al podarà rinovâsi e miorâsi. E no podaran fâlu lis filodramatichis, pûr cun dute la pensative e passion che a puedin meti tai lôr spetacui, ma che a restin a un nivel diletantistic».
Cjalant indaûr, no son tancj i esemplis di un teatri in lenghe furlane di cualitât fat di professioniscj…
«Just. O ricuardi dome “I Turcs in Friûl”, tal 1995, pe regjie di Elio De Capitani, gjavât fûr di un innomenât test di Pasolini, e “Bigatis”, tal 2000, direzût di Gigi Dall’Aglio, partint di un test di Elio Bartolini e Paolo Patui. A verin un impuartant sucès di critiche e soredut di public, e ancje chei che no mastiavin il furlan ju capirin e, a dilunc, ju aplaudirin».
Viodial vignî indevant un gnûf «I Turcs tal Friûl»?
«No in curt».
Nuie di segnalâ tal panorame dal teatri furlan di vuê?
«Mah, a son brâfs atôrs professioniscj furlans, che a puartin in sene lavôrs, ma cun doi, trê personaçs. Il Teatri, chel cu la T maiuscule, e je une altre robe».
In seste Comission conseâr Pietro Colussi, dai Citadins pal president, al veve obietât che no son tescj in marilenghe impuartants di rapresentâ.
«Sì, ma cuntune compagnie di professioniscj, i nestris dramaturcs a saressin sburtâts a esprimi la lôr fantasie, ancje parcè che i tescj no vignaressin presentâts de solite filodramatiche e no dome in Friûl. E, se al covente, intun prin timp si pues voltâ par furlan autôrs forescj, lu à pûr fat il Stabil sloven (in cheste direzion al va il Css che al prodûs “La lungje cene di Nadâl”, at unic di Thornton Wilder, tradusût in marilenghe di Paolo Patui par Gigi Dall’Aglio, che si podarà viodi te suaze de stagjon 2007/2008 dal Teatri Gnûf Zuan di Udin, ndr)».
Isal pardabon il «materiâl uman» par meti in pîts une compagnie stabile di professioniscj?
«Sì, lu à preparât la Civiche academie di art dramatiche “Nico Pepe” di Udin cul cicli trienâl par atôrs professioniscj dal teatri furlan (che Agostinis, di conseîr comunâl di Udin, al à vût il mert di inviâ, ndr). Dut câs, a varessin di jentrâ dome atôrs za innomenâts in cjamp statâl o diplomâts in academiis teatrâls».
Recitâ par furlan nol è, duncje, sinonim
di sieradure.
«No, nol vûl dî sierâsi tal nestri scus, ma podê puartâ fûr la nestre culture e fâle cognossi inmò miôr. Il teatri che o domandìn di realizâ al varà di vivi di inovazion e di ricercje, nol varà di cori il pericul dal isolament. La compagnie stabile furlane e varà di confrontâsi cun chês di Regjons dulà che a son, come inte nestre, lenghis minoritariis, par insiorâsi culturalmentri. E varà di fâsi puartevôs, sul plan regjonâl, talian e internazionâl, de culture e de civiltât furlane, sedi pal lavôr sul palc di sene sedi cun altris ativitâts culturâls, ancje in colaborazion cui scritôrs e poetis di chenti, tant che leturis, conferencis, iniziativis cu la scuele, teatri pal mont dai lavoradôrs… E varà di crodi intune sô funzion sociâl e culturâl, di incressite dal public. E je ore di fâ teatri dome cun chê di fâ ridi. Il teatri al à di cjacarà dai problemis dal vuê, al à di fâ pensâ».
Teatri stabil, a int lu domande
De istituzion di un Teatri stabil par furlan, domandât di 4 mil 600 furlans sù par jù, si fevelarà in Consei regjonâl dome in Otubar, te suaze de discussion de gnove leç su lis ativitâts di spetacul dal vîf. Lu à confermât Kristian Franzil, president de seste Comission conseâr, che, ai 7 di Jugn, e je stade presentade la petizion a pro de istituzion dal Teatri stabil furlan o di une compagnie stabile professionâl di teatri par furlan, prudelade ancje dai presidents des Provinciis furlanis di Udin, Marzio Strassoldo, di Gurize, Giorgio Brandolin (che cumò nol è plui in cjarie), di Pordenon, Elio De Anna, dal retôr de Universitât dal Friûl, Furio Honsell, di personalitâts de culture e di clapis culturâls, tant che la Filologjiche furlane. Pecjât dome pe int di teatri, che e à pandût «pocje sensibilitât pe iniziative – al dîs Agostinis, che al à ilustrât la propueste in Regjon –. Forsi a àn pôre di pierdi bêçs pal lôr ortut».
«Alc o fasarìn», al dîs Franzil, ma, al pâr di capî, dificilmentri si rivarà a un Teatri stabil, ancje par vie dai «coscj significatîfs che e à une struture di cheste fate». La petizion e jere stade presentade al president dal Consei regjonâl Alessandro Tesini za ai 30 di Zenâr dal 2006.
La lungje bataie pal Teatri stabil furlanErika Adami
Al puarte indevant il sium dal so mestri Nico Pepe (che al fo diretôr dal «Teatro Ateneo» di Rome e dai Teatris stabii di Turin e Palermo): chel di rivâ a meti sù une compagnie di professioniscj cuntun repertori in marilenghe. Dal 1987, cuant che Pepe al murì, e massime di cuant che al fo elezût conseîr comunâl a Udin tal 1998, Bepi Agostinis – vetrinist di profession, ma cul teatri tal cûr – al fasè sô chê idee e al scomençà a pensâ ancjemò plui in grant, sburtant par meti in pîts un Teatri stabil furlan. Cul jutori de «la Patrie dal Friûl» e de Societât filologjiche furlane al à tirât sot, in 5 agns, sù par jù 4 mil 600 firmis a pro di chel progjet, che al nas dal desideri di valorizâ e rinfuarcî la lenghe furlane, di puartâle fûr dal Friûl par fâ cognossi une culture restade sierade masse a dilunc, di stimolâ la produzion di tescj origjinâi in marilenghe.


text:
Interviste al diretôr artistic Massimo Somaglino sul test dal poete di Cjasarse
E je une lapide votive, che prime e stave dentri la glesie de Beade Vergjine des Graciis di Cjasarse e cumò e je in chê di Sante Crôs, a ispirâ il zovin Pier Paolo Pasolini ae scriture dal so prin lavôr teatrâl: “I turcs tal Friûl”. Une lapide, testemoneance di gratitudin di bande dai cjasarsês par no jessi stâts invadûts dai otomans. Al coreve l’an 1499.
◆ Al nas cussì il drame che Pasolini al scrîf intor dal mês di Mai dal 1944, dilunc la Seconde Guere Mondiâl, in tun sôl at e in lenghe furlane secont la variante dal so paîs e lis influencis dai lûcs lì ator, caraterizât di une scriture che e je la tare dal geni creatîf dal zovin inteletuâl di “Poesiis a Cjasarse”. Un toc teatrâl che al ven rapresentât pe prime volte dome tal 1976, a un an de so muart, publicât postumi di gracie ae cure di Luigi e Andreina Ciceri, tal stès an, jessût par prim inte riviste “Forum Julii” numar 2, apont dal ’76.
◆ Metât e je tragedie di ispirazion greche e metât e je sacre rapresentazion, cheste opare – che a dite dal stès autôr in tune letare dal ’45 a Gianfranco D’Aronco ,e je « forsit la miôr robe che o ai scrit par furlan, e sta in tun casilin e e restarà aì par no sai ce tant» – e divente l’ocasion par il Teatri Stabil Furlan (Tsf) di memoreâlu a cent agns de nassite.
◆ Al va duncje in scene “I Turcs tal Friûl”, come ultime date de prime riusside stagjion dal Tsf, al Teatro Nuovo Giovanni Da Udine, joibe ai 3 di Març aes 20.45 (informazions su teatristabilfurlan.it), cun tune leture sceniche curade dal diretôr artistic Massimo Somaglino e di Fabiano Fantini, e la partecipazion, oltri che lôr, des atoris e atôrs: Luca Altavilla, Daniele Fior, Renato Rinaldi, Caterina Comingio, Caterina Bernardi e Aida Talliente. Lis musichis, par dai coments sonôrs tra variis senis, e son di Renato Rinaldi e la proiezion video di un Tiliment che al mude tal timp e in tai colôrs, e je par cure di Entract – Carlo Della Vedova.
◆ Al è duncje il 1499, intant de invasion dai Turcs in Friûl la vile di Cjasarse e sta par jessi assaltade. La comunitât alore si da dongje, e discut, e sielç cemût reagjî, fra la acetazion di un destin che al somee segnât e il slanç di riviel, soredut dai zovins. In cheste contraposizion di intindiments, si disglagne ancje il drame familiâr de famee Colùs, fra il contemplatîf Pauli e il ribel Meni.
◆ O vin incuintrât a tal proposit, daûr cheste storie che e segne un capitul fondant il teatri in marilenghe, il diretôr artistic e atôr Massimo Somaglino, che al nus conte:
◆ «Mi impensi incjimò dal prin allestiment a Vignesie curât e diret di Rodolfo Castiglione tal 1976, o eri un zovenut che al si stave svizinant seriamentri al teatri, e o ricuardi benon ce tant che e mi à cjapât e impressionât. Tal stès an le opare e je stade rapresentade inte glesie di San Zuan di Cjasarse e mi invîsi ce tant ben ancje de straordenarie produzion dal 1995 par la regjie di Elio De Capitani e lis musichis di Giovanna Marini. E ce emozion l’an dopo ai Colonos di Vilecjace di Lestize, cuant che o vin ancje ralizât la produzion filmiche dai “Turcs”. E tal 2018 la rapresentazion in tal sagrât de glesie di Sante Crôs a Cjasarse che o ai vût il plasê di dirizi cun Fantini, come in chest câs par il Tsf. E ancjemò su la grave dal Tiliment tal 2019.
◆ Ad ogni ocasion e sucêt une magjie, fuarce di un test che al è bon incjimò di mostrâ dute la sô validitât, a partî di une tragedie che e passe sore la storie. Dut al si davualz in tune unitât di timp, lûc e azion. E fuartissime e je la lenghe, chê che Pasolini al cjape su de vive vôs dai cjasarsês e de int dai paîs vizins, par une sielte di tiermins, cadencis dal Friûl ocidentâl e sunôrs plens di poesie, efiets, realisim. Chel di un zovin poete che in chest test al si fâs induvin, profetic, parce che al viôt za la muart di so fradi Guido, colât come partigjian a Porzus l’an dopo, tal 1945».
◆ E son diviers i personaz di cheste tragedie, Pauli e Meni Colùs, Anuta, Zuan, S’cièfin, il predi e altris. Une liende familiâr, in tun ordît di lienids personâls che e diventin il drame di une comunitât. E i temis che e emergin: la religjion, la laicitât, l’azion, la fughe, la vite, la muart. Temis universâi in tun contest intim. Cuâl îse secont di te, se e je, l’atualitât dai Turcs di Pasolini?
◆ «No ’nd è vueris e invasions chi di nô cumò. Mi ven di pensâ al câs de Ucraine, e se il fonts intun paralêl de storie di Pasolini e je la Seconde Vuere Mondiâl, mi ven a mi plui di pensâ in dì di vuê a une invasion di stamp culturâl plui che teritoriâl», nus dîs Massimo Somaglino.
◆ «No sin plui puars come tal ’44, e se cualchidun al rive da nô, nol ven par invadi. Alore forsit si pues lei cheste liende in tiermins di resistence di invasion culturâl. Une identitât che e riscje di sparî parce che cualchidune di altre la domine e la sostituìs. Si pues viodi une atualitât, ma di une altre forme, tal fat di meti in leture sceniche cheste opare cussì impuartant par memoreâ Pier Paolo Pasolini. Cert, a son i cent agn de so nassite, ma nô come Tsf o venvin in cûr di fâ il progjet bielzà l’an passât. Cheste e je ad ogni mût une bine ocasion par impensâsi di lui e de so opare, cheste in particolâr che e segne un grant moment fondant la storie dal teatri in lenghe furlane». ❚


text:
A ognidun il so spazi. E se chest al à di jessi virtuâl, inalore a ognidun il so «MySpace». Il lûc internet, rivât in Italie 3 agns fa, al è stât un dai social network plui cognossûts e preseâts. Tal moment dal bot, myspace.com al regjistrà 4.500 gnûfs profîi in dì. Soredut, al à vût il so moment di glorie fra i musiciscj e i artiscj, par vie che al è stât il prin a furnî une vetrine par fâsi cognossi e par pandi musiche. Un spazi te memorie dal web par cjariâ mp3, fotografiis, videos e curricula. Funzion che al à ancjemò vuê, e che si zonte a chê di base par dutis lis rêts sociâls: la pussibilitât di jentrâ in contat cun altris personis, apont par fâ rêt.
DUCJ CUL LÔR SPAZI_ E alore volêso che i furlans no vedin un lôr «space»? Scuasit ducj i cjantants de sene regjonâl a àn un lôr profîl. Dispès, a son peâts un cun chel altri. Chel di Cristina Mauro, za front woman dai Flk, al scrîf te presentazion: «O volarès jessi part di une umanitât dulà che lis lenghis a sedin puartis di acès viers la interioritât profonde dal jessi uman. O cjanti in marilenghe, par vie che o soi profondementri convinte dal valôr des culturis minoritariis». Po e incjante cu la sô vôs ancje i navigadôrs plui distrats cun «Sul ôr» o «Vegle di lune». A àn un lôr spazi, i Flk, cun biografie e progjets. A Mauro si rive ancje dal profîl dal cjantautôr cjargnel Lino Straulino, che i è peât ancje il musicist Matteo Cimenti, di Vile, che al dîs: «O vîf ai «confins dal Imperi», la Cjargne segrete e scuindude, e o suni la ghitare di autodidate». E Andrea Del Favero, musicist e produtôr di Sant Denêl, diretôr artistic di Folkest, al fevele dai siei progjets, e un al è chel cul grup dai Blixxa.
ANCJE PAR INGLÊS_ Altris esemplis, fra i tancj. Loris Vescovo, sît scrit par inglês, al met in link ancje il lavôr davuelt cun Stefano Fedele e cul stes Lino Straulino (www.myspace.com/straulinfedelvescul). Dal profîl di «Radio Onde Furlane» e de «Musiche furlane fuarte» si à colegament cun «Brût e madone», cinc elements che si metin adun – si lei – «par dâ cuarp a une iniziative spetacolâr, che e à sconvolt il panorame musicâl interregjonâl. Tescj par furlan e heavyfolktrashmetal in distorsion». Si cjatin i «Dlh posse», Dj Tubet. E ancje i «Carnicats» – cjargnei, distribuîts de etichete indipendente Redd Army (link a I-tune) – che a messedin hip-hop, soul, reggae e funk. Di Tumieç, il cjantautôr Aldo Rossi, che al inzorne lis sôs produzions, cu lis tracis dai siei cd. Gigi Maieron invezit al à un «fan space» cun dutis lis ativitâts.
LA SORPRESE_ L’outsider, però, al è Bruno Furlano. Nassût in France, si definìs composidôr, che nol scrîf ni al fevele in marilenghe, cun Feagne tal cûr. Al cîr compagns di musiche. Testualmentri: «Jo o ai voe di fâ une band cun gno paesans, ma jo vîf lontan: pensi ch’al sares plui facil di tacâ cun provis virtualis madats in mp3, par pode suna dal vif 4 o 5 concierts ogni an. Se ti plâs el gno lavor, fati cognossi». Sono ducj profîi vêrs? Come par Facebook, tancj a saran patocs (fake). Par esempli, Bruno Pizzul al à 379 amîs e un profîl che lu dîs in pension, daspò une vite in Rai. Al à il so «space», ma cui nus disial che al sedi propit so e no di cualchidun che lu vedi fat «my»?
Oscar Puntel
SPECIÂL – A ognidun il so My… spazi!............
A ognidun il so spazi. E se chest al à di jessi virtuâl, inalore a ognidun il so «MySpace». Il lûc internet, rivât in Italie 3 agns fa, al è stât un dai social network plui cognossûts e preseâts. Tal moment dal bot, myspace.com al regjistrà 4.500 gnûfs profîi in dì. Soredut, al à vût il so moment di glorie fra i musiciscj e i artiscj, par vie che al è stât il prin a furnî une vetrine par fâsi cognossi e par pandi musiche. Un spazi te memorie dal web par cjariâ mp3, fotografiis, videos e curricula. Funzion che al à ancjemò vuê, e che si zonte a chê di base par dutis lis rêts sociâls: la pussibilitât di jentrâ in contat cun altris personis, apont par fâ rêt.


text:
Planet
Un planet al è un cuarp celest cun masse significative che al orbite atôr di une stele e che nol prodûs energjie par mieç de fusion nucleâr. Prime dai agns '90 si cognossevin dome nûf planets (ducj dentri dal nestri sisteme solâr). A la fin dal 2007, si 'nt cognossevin plui di 200, ducj scuvierts come planets extrasolârs.
Par jessi considerât un planet al à di jessi avonde grant, se no al è dome un asteroit, e nol à di produsi energjie cun reazion nucleârs se no je une stele.
Te astronomie antighe i planets (in grêc bintars[1]) a jerin i cuarps celescj visibii che a mudavin lis lôr coordenadis celestis ecuatoriâls, ven a sta Lune, Soreli, Miercuri, Vinar, Mart, Joibe e Saturni. A lôr e si riferìs la scansion dal timp in setemanis e, par esempli, la presince di siet braçs te Menorah.
I astronoms a clamin dispès i asteroits "planetuts", e i cuarps planetaris plui grancj (chei che a son normalmentri clamâts planetis) "planets maiôrs".
I planets dal sisteme solâr[cambie | modifiche il codiç]
I planets dal sisteme solâr a puedin jessi dividûts in dôs categoriis daûr de lôr composizion. Chei simii ae Tiere (componûts principalmentri di cret) a son clamâts planets terestris, o planets cretôs. Chei componûts soredut di materiâl gassôs, tant che chei di Joibe, a son clamâts "Joibians", o zigants gassôs. A voltis a ven doprade une tierce categorie par cuarps tant che Pluton, componûts principalmentri di glace: cheste categorie di planets glaçâts e tire dentri ancje une vore di cuarps no planetaris, tant che lis lunis glaçadis dai planets esteriôrs (par esempli Titan).
I planets ca zirin atôr dal soreli a formin il sisteme solâr e a son
- 1) Mercuri,
- 2) Vinar-Bielestele,
- 3) la Tiere,
- 4) Mart,
- 5) Joibe-Jupiter,
- 6) Saturni,
- 7) Uran,
- 8) Netun.
Notis[cambie | modifiche il codiç]
- ↑ Franco montanari, GI. Vocabolario della lingua greca, Loescher
Leams esternis[cambie | modifiche il codiç]
- Pianeta, treccani.it
- Pianetini, treccani.it
- Giganti gassosi, Enciclopedia della Scienza e della Tecnica, treccani.it
- Planetologia, Enciclopedia della Scienza e della Tecnica, treccani.it


text:
Sabotaç
Il sabotaç al è une azion deliberade par indebolî il nimì a traviers de soversion, il berdei, il disordin e/o la distruzion. In vuere la peraule e je doprade par descrivi la ativitât di une persone o di un grup no associât cui militârs (par esempli un agjent segret o un partigjan), soredut cuant lis azions a puartin ae distruzion o, in dut câs, a danegjin lis infrastruturis produtivis o vitalis come armaments, fabrichis, dighis, servizis publics o magazens. A difarence dai ats di terorisim, lis azions di sabotaç no an il maiôr numar di muarts sicu primari obietîf, ancje se nol è escludût a priôrs.
Il non al proven de rivoluzion industriâl, cuant che i telârs a vapôr a vignivin danegjâts dai tessêrs licenziâts butant tai lôr ingranaçs çocui di len (sabots in francese).


text:
A son partidis ai19 di Otubar dal mês passât lis gnovis Lezions di Autonomie, rivadis ae cuarte edizion e pensadis e realizadis di un grup di sindics furlans cun diviersis realtâts dal mont autonomistic come La Grame di Merêt di Tombe, il moviment Glesie Furlane, il nestri gjornâl La Patrie dal Friûl, Radio Onde Furlane e, pe prime volte chest an, cul supuart de Universitât dal Friûl e dal ANCI. Dopo dal referendum costituzionâl dai 4 di Dicembar, che al passi il SI o che al vinci il NO, la aministrazion regjonâl e varà di meti man al Statût, par altri za modificât pôc timp fa dal Stât Talian in forme unilaterâl. «O pensìn – a an spiegât i promotôrs – che e sedi la ocasion juste par riviodi su gnovis fondis il dirit a la autonomie di chestis comunitâts e par contratâ cul Stât gnovis competencis, la scuele in primis, ma soredut rapuarts finanziaris clârs. Une tratative duncje cruciâl che e rive intun moment critic, dulà che a somein cjapà pît tindincis neo-centralistis in non dal eficientisim economic e aministratîf ».
E propit di chescj temis a si è tacât a fevelâ tal prin incuintri Autonomie economiche e autonomie politiche-aministrative che al à viodût la partecipazion di Roberto Louvin, professôr di Dirit public comparât de Universitât de Calabrie, clamât a contâ Il model de Valle d’Aosta-Vallée d’Aoste. Cun lui presints a dibati, introdots di Massimo Moretuzzo – Sindic di Merêt di Tombe – Elena D’Orlando, delegade dal Retôr de Universitât dal Friûl, Mario Pezzetta President ANCI F-VG e Elisabetta Basso, presidente de associazion culturâl La Grame. «No dome lis minorancis linguistichis ma il stes decentrament al è sot atac – al à det Louvin – al sta vegnint indevant un gnûf centralisim ».
O vin bisugne di fâ capî che la autonomie speciâl no dome no je sorpassade ma che e rapresente la suste par un vêr disvilup des comunitâts regjonâls che propit cul decentrament a àn savût risolvi tancj problemis, par esempli la ricostruzion post taramot dal 1976.
Il dirit a la autonomie si fonde dal sigûr su la presince tal teritori des trê minorancis linguistichis, chê todescje, chê slovene e chê furlane. Une tutele che massime pe minorance furlane e je rivade cun 50 agns di ritart e no dal dut aplicade. Baste pensâ ae presince dal furlan te scuele.
Di chest si à rasonât tal secont apontament, chel dai 27 di Otubar, une taule taronde moderade di Mauro Pascolini de Universitât dal Friûl, cun Federico Vicario, Adriana Janežič – SLORI, Alfredo Sandrini, President dal Kanaltaler Kulturverein, Walter Tomada de ARLeF e Marco Stolfo di MuMUCEI e Universitât dal Friûl.
Lis lezions di Autonomie a tornin Joibe ai 3 di Novembar, simpri in Sala Florio, vie Palladio 8, Udin, da lis 18.00 aes 20.00, cun l’incuintri Competence primarie te istruzion. Al presente Andrea De Nicolo, Sindic di Prissinins e cu lui Bruno Forte ex dirigjent scolastic e Ivano Strizzolo President de Comission paritetiche Stât-Regjon.
Joibe ai 10 di Novembar da lis 18.00 aes 20.00 spazi a Union europeane e dirits de minorancis linguistichis te esperience dal Alto Adige-Südtirol, al presente Ennio Scridel, Sindic di Flumisel. Presints Esther Happacher Professôr di Dirit costituzionâl talian e di Dirit de autonomie te Universitât di Innsbruck e Alessandro Carrozzo Serling soc. coop.
Ultim apontament Joibe ai 17 di Novembar da lis 18.00 aes 20.00 Valôr e impat economic de lenghe euskera, al presente Markus Maurmair, Sindic di Voleson Darzin. Presints Patxi Baztarrika Viceconseîr pe politiche linguistiche, educazion e culture dal Guvier Autonim basc; William Cisilino diretôr de ARLeF. Lis Conclusions a saran di Alberto De Toni Retôr de Universitât dal Friûl. ❚
✒ David Zanirato
Lezions di Autonomie edizion 2017............
A son partidis ai19 di Otubar dal mês passât lis gnovis Lezions di Autonomie, rivadis ae cuarte edizion e pensadis e realizadis di un grup di sindics furlans cun diviersis realtâts dal mont autonomistic come La Grame di Merêt di Tombe, il moviment Glesie Furlane, il nestri gjornâl La Patrie dal Friûl, Radio Onde Furlane e, pe prime volte chest an, cul supuart de Universitât dal Friûl e dal ANCI. Dopo dal referendum costituzionâl dai 4 di Dicembar, che al passi il SI o che al vinci il NO, la aministrazion regjonâl e varà di meti man al Statût, par altri za modificât pôc timp fa dal Stât Talian in forme unilaterâl. «O pensìn – a an spiegât i promotôrs – che e sedi la ocasion juste par riviodi su gnovis fondis il dirit a la autonomie di chestis comunitâts e par contratâ cul Stât gnovis competencis, la scuele in primis, ma soredut rapuarts finanziaris clârs. Une tratative duncje cruciâl che e rive intun moment critic, dulà che a somein cjapà pît tindincis neo-centralistis in non dal eficientisim economic e aministratîf ».


text:
Intai cines che a contin di catastrofis no mancje mai la sene là che une masse indistinte e scjampe cjapade dal panic. In chescj cines, in gjenar aes comparsis ur ven dit dome “berlait e corêt” viodût che la sene e à dut câs in prin plan l’eroi di turni che al fronte la situazion intant che ducj chei altris a scjampin. Lis personis che a patissin la catastrofe a son masse, popul informi, e par rapresentâju a bastin un pocjis di comparsis che a berlin sul fonts.
E fâs ecezion une sene di Apocalypse now, il cine tant cognossût su la vuere in Viet Nam. Une des senis plui celebris, jentrade intal imagjinari coletîf, al è l’atac dai elicotars dal colonel Kilgore su la musiche de Cjavalgjade des Valchiriis. Dut câs lis senis par me plui sorprendentis a son chês che a rivuardin la reazion dal vilaç ae catastrofe rapresentade dal atac american.
Cuant che a rivin i elicotars, invezit des senis di panic di une masse indistinte, il regjist al rapresente la resistence di une comunitât organizade. L’atac al rive di matine, propri intant che su la place une mestre e je daûr a dâ dongje i fruts di puartâ a scuele.
E je une sene di vite “normâl”, fermade dal irompi di une vueriliere armade di kalashnikov che e berle ordins. Di presse la mestre e met in rie i fruts e ju condûs intal ripâr antiaeri.
Ator ator i contadins a lassin i cjamps e a spessein a cjapâ sù lis armis, a condusi lis bestiis al ripâr, a socori i prins ferîts.
Viodût dal alt, dal elicotar dal colonel Kilgore, il vilaç al somee colât intal caos. Dome cuant che un prin elicotar al ven colpît di un vecjo toc di cuintriaerie, i marines si scambiin une cjalade perplesse, spauride.
Clarementri, la disparitât di mieçs e je masse grande e ben svelts i elicotars a rivin inte place de vile dulà che pôc prime si jerin dâts dongje i fruts. Une fantate vietnamite si svicine cuntun di chei cjapiei tipics di paie, e dîs alc a une altre femine dal puest, che di bot si slontane, e dopo e bute il cjapiel dentri dal elicotar.
E je une bombe.
Intant che l’elicotar al sclope, il colonel Kilgore al pues dome comentâ dal alt Fucking savages! (Maladets salvadis!).
Un cine sul taramot dal Mai 1976 al varès di rapresentâ cussì la int furlane. No tant che une masse in prede al panic e no tant che comparsis passivis in spiete di jessi salvadis dal eroi di turni, ma tant che une comunitât che e sa fâ front comun cuintri lis catastrofis. Al bisugne jessi clârs: nol è che no sedin stâts episodis di panic, di disperazion, di shock. Ma analizant lis robis intal complès, si note cemût che i mecanisims di reazion coletive a vedin assorbît lis reazions individualistichis, cemût che la capacitât di auto organizâsi dal bas e vedi cjapade la volte sui istints dal gjenar “ognidun par se”. Passâts i atims di straviament vivûts su la onde de adrenaline plui pure, la int e à scomençât a cjalâsi ator e e à cjatât un mont in , cun maseriis dulà che prime a esistevin cjasis. Ma tal mieç di chestis maseriis e à viodût musis cognossudis, e à ricognossût leams di clans, di vicinie. Scoltant lis contis di chei moments, une peraule che a torne fûr dispès e je “spontani”. Al è stât “spontani” judâsi, “spontani” scambiâsi mangjative e aghe, “spontani” condividi lis pocjis risorsis disponibilis par fâsi un ripâr. Ma o vin dite la volte passade ce che al vûl dî “spontani”.
Il stât par cierts dîs al è colassât. Vint pierdût dutis lis sôs struturis informativis e logjistichis, tant che lis stazions di polizie e ogni altri contat sul puest, si à cjatât vuarp e mutilât. L’esercit al jere imobilizât intes casermis distrutis e fintremai lis notiziis a son rivadis ai centris di podê in ritart e dome in graciis de organizazion orizontâl dai radioamadôrs. Cui che al è rivât in Friûl par capî ce che al jere sucedût, al à cjalât la tiere taramotade e, tant che Kilgore dal elicotar, al à viodût int cori ator cjapade dal caos.
Ma jù tra i rudinaçs, prime ancjemò che e finìs chê prime lungje gnot, la int dai borcs si jere invezit za organizade, al veve strent za lis maiis de rêt che ju tignive unîts e e jere pronte a recitâ di protagonist, refudant il rûl di comparse sul fonts. In chê gnot, la int dai borcs si à cjapât il rûl dal eroi, ancje se nol mancjarà cui, dal alt e di difûr, al fasarà plui o mancul il stes coment dal colonel Kilgore: Fucking savages! ❚
✒ Igor Londero – Autôr di «Pa sopravivence, no pa l’anarchie» Forme di autogestione
nel Friuli terremotato: l’esperienza della tendopoli di Godo (Gemona del Friuli)
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Aziende pe Assistence Sanitarie n. 3 “Friûl de Alte - Culinâr – Friûl di Mieç”
telefon: Glemone 0432 9891
San Denêl 0432 9491
Tumieç 0433 4881
fax: 0432 989407
PEC: aas3.protgen@certsanita.fvg.it
Plaçute Portuce, 2
33013 Glemone (UD)
indicazions stradâls
Motôr di ricercje
Dopre il “cîr tal sît...” che al è insom di ogni pagjine par cjatâ fûr la struture che ti interesse. Inte pagjine dedicade a son segnâts ducj i recapits par metiti in contat e rivâi.
Ufici Relazions cul Public
Chest ufici al sigure lis ativitâts di comunicazion e relazion cun citadins singui e associâts e al scandaie lis lôr esigjencis; al propon ae Direzion aziendâl iniziativis indreçadis a miorâ la cualitât dai servizis pe popolazion.
Organigram
O vin metût dongje un organigram che al permet di navigâ inte struture aziendâl, judant a capî la sô struturazion. Cuant che, par mieç dal organigram si rive ae pagjine dedicade a une struture, culì si cjatin simpri i riferiments par cjapâ contat e rivâ in dutis lis sedis competents.
Dulà indreçâsi par...
Si trate di un imprest pal citadin, pensât par facilitâ la cercje di dulà indreçâsi pes propriis esigjencis. Si scuen dome doprâ il motôr di ricercje par scuvierzi in cuâl sede lâ, dulà che a son e cemût rivâi.
Email istituzionâls
Elenc di dutis lis direzions di pueste istituzionâl de Aziende
Curricula vitae
Sisteme che al permet di lumâ a colp un dirigjent o il titolâr di une posizion organizative. Par ogni sogjet a son pandûts il so ufici e la sô struture di riferiment.torne sù